BCP จับมือธ.ก.ส.ลดราคาน้ำมันลิตรละ 30 สต.ให้เกษตรกรที่ถือบัตรสินเชื่อ
BCP จับมือธ.ก.ส.ลดราคาน้ำมันลิตรละ 30 สต.ให้เกษตรกรที่ถือบัตรสินเชื่อ
7 ก.ค. 2558

นายชัยวัฒน์ โควาวิสารัช กรรมการผู้จัดการใหญ่ บริษัท บางจากปิโตรเลียม จำกัด (มหาชน) หรือ BCP เปิดเผยว่า บริษัทได้จับมือกับธนาคารเพื่อการเกษตรและสหกรณ์การเกษตร (ธ.ก.ส.) มอบส่วนลดน้ำมันทุกชนิดลิตรละ 30 สตางค์ ให้กับเกษตรกรผู้ถือบัตรสินเชื่อ ธ.ก.ส. กว่า 4 ล้านราย เพื่อช่วยลดต้นทุนการผลิตให้พี่น้องเกษตรกร ที่สถานีบริการน้ำมันบางจากที่รับบัตรสินเชื่อเกษตรกร มากถึง 540 แห่ง ครอบคลุมทั่วประเทศ
โดยให้วงเงินเติมน้ำมันเพื่อรับส่วนลดต่อบัตรสูงสุดถึง 100,000 บาท  ตลอดระยะเวลาโครงการ 6 เดือน ตั้งแต่วันที่ 1 กรกฎาคมไปจนถึงวันที่ 31 ธันวาคม 2558 ทั้งนี้ บางจากฯ เข้าร่วมโครงการบัตรสินเชื่อเกษตรกรของ ธ.ก.ส. มาตั้งแต่ปี 2555 เพื่อแบ่งเบาภาระดอกเบี้ยช่วยเหลือเกษตรกร และที่ผ่านมาเกษตรกรผู้ถือบัตรสินเชื่อ ธ.ก.ส. เลือกเติมน้ำมันบางจากมากที่สุด เมื่อเทียบกับบริษัทอื่นๆ ที่เข้าร่วมโครงการ
นอกจากนี้ บริษัท บางจากฯ ยังมีโครงการสนับสนุนนำผลผลิตทางการเกษตรที่บางครั้งออกมามากในช่วงฤดูกาลนั้นๆ จนประสบกับภาวะราคาตกต่ำ เช่น ไข่ไก่ มะนาว หอม กระเทียม ข้าว ฯลฯ โดยนำมาเป็นของสมนาคุณลูกค้าที่เติมน้ำมันบางจาก ช่วยรองรับผลผลิตทางการเกษตรในภาวะราคาตกต่ำ และสร้างงานสร้างรายได้ให้ชุมชนพึ่งพาตัวเองได้อย่างยั่งยืน